E-1221/2009

Mál þetta, sem var tekið til úrskurðar um frávísunarkröfu stefnda 25. f.m., höfðaði stefnandi, þrotabú Tækja, tóla og byggingarvara ehf., Fornubúðum 5 í Hafnarfirði, á hendur stefnda, Litlaprenti ehf., Skemmuvegi 4 í Kópavogi, með stefnu birtri 18. mars 2009.

Í málinu gerir stefnandi eftirfarandi dómkröfur: Að rift verði með dómi greiðslu á viðskiptaskuld stefnanda að fjárhæð 894.002 krónur sem fram fór 2. júlí og sem innt var af hendi með afhendingu bifreiðar. Að stefndi verði dæmdur til að greiða stefnanda 894.002 krónur ásamt dráttarvöxtum samkvæmt III. kafla laga nr. 38/2001 um vexti og verðtryggingu frá 2. mars 2009 til greiðsludags. Þá er krafist málskostnaðar.

Stefndi krefst þess aðallega að málinu verði vísað frá dómi. Til vara er krafist sýknu, en að því frágengnu sýknu af endurgreiðslukröfu stefnanda gegn afhendingu stefnda á framangreindri bifreið. Í aðal- og varakröfu er krafist málskostnaðar úr hendi stefnanda, en í þrautavarakröfu að málskostnaður falli niður.

Stefnandi gerir þá kröfu að frávísunarkröfu stefnda verði hrundið og honum tildæmdur málskostnaður vegna þessa þáttar málsins.

I

Með úrskurði Héraðsdóms Reykjavíkur 30. júlí 2008 var bú Tækja, tóla og byggingavara ehf. tekið til gjaldþrotaskipta. Félagið hét áður Mest samsteypan ehf. Rak það meðal annars steypustöð, verslun og tækjaleigu. Í stefnu segir að félagið hafi nýtt sér þjónustu stefnda, sem rekur prentsmiðju í Kópavogi. Hafi reikningar stefnda ávallt verið greiddir með peningum. Um áramótin 2007/2008 hafi skuld Tækja, tóla og byggingavara ehf. við stefnda numið 801.136 krónum. Hafi stefndi fengið afhenta bifreið af gerðinni Toyota Yaris, sem bar skráningarnúmerið VP 150, frá stefnanda og hafi reikningur fyrir henni að fjárhæð 1.000.000 krónur verið gefinn út 2. júlí 2008. Hafi bifreiðin verið færð til gjalda hjá stefnda á viðskiptareikningi félagsins hjá Tækjum, tólum og byggingavörum ehf. Sama dag hafi svo verið bókuð skuldajöfnun að fjárhæð 894.002 krónur af lánadrottna-hreyfingalista stefnda. Eftirstöðvar skuldar Tækja, tóla og byggingavara ehf. við stefnda hafi eftir þá bókun numið 249.102 krónum, sem hafi verið staða skuldarinnar þá er framangreindur úrskurður um gjaldþrotaskipti var kveðinn upp. Fram að þessu hafi Tæki, tól og byggingavörur ehf. ávallt greitt reikninga frá stefnda með peningum. Með afhendingu bifreiðarinnar VP 150 til stefnda og eftirfarandi skuldajöfnun hafi stefndi fengið greiðslu upp í kröfu sína á hendur Tækjum, tólum og byggingavörum ehf. Með bréfi 2. mars 2009 hafi skiptastjóri í búi stefnanda lýst yfir riftun á þeirri greiðslu sem samkvæmt framansögðu fólst í afhendingu bifreiðar til stefnda og hafði jafnframt uppi kröfu um að stefndi endurgreiddi búinu 894.002 krónur. Þeim kröfum hefur stefndi hafnað og höfðaði stefnandi því mál þetta.

Kröfu sína um riftun byggir stefnandi á 134., 136. og 141. gr. laga nr. 21/1991 um gjaldþrotaskipti og kröfu um endurgreiðslu á 142. gr. sömu laga.

II

Að því er málavexti varðar er þess getið í greinargerð að í júní 2008 hafi Tæki, tól og byggingavörur ehf. skuldað stefnda 1.456.180 krónur. Hinn 2. júlí 2008 hafi orðið að samkomulagi að stefndi keypti af félaginu bifreiðina VP 150. Að frumkvæði forsvarsmanns Tækja, tóla og byggingavara ehf. hafi þann sama dag verið framkvæmdur sá skuldajöfnuður sem er tilefni málsóknar stefnanda. Að honum loknum hafi skuld Tækja, tóla og byggingavara ehf. við stefnda numið 562.178 krónum.

Stefndi byggir kröfu sína um frávísun málsins á því að málsókn stefnanda fullnægi ekki ákvæðum 80. og 95. gr. laga nr. 91/1991 um meðferð einkamála. Þannig hafi stefnandi í fyrsta lagi ekki lagt fram í málinu skjalaskrá, en mælt sé fyrir um skyldu í þeim efnum í 95. gr. laganna. Í öðru lagi sé kröfugerð óljós. Í þriðja lagi liggi fyrir að samhliða þessu máli sé rekið annað mál á hendur stefnda um greiðslu á sömu kröfu. Í fjórða lagi sé í málinu höfð uppi krafa um tekið verði tillit til virðisaukaskatts við ákvörðun málskostnaðar, en sú krafa sé ekki á rökum reist.

III

Samkvæmt 95. gr. laga nr. 91/1991 skal stefnandi við þingfestingu máls leggja fram skrá yfir þau skjöl sem hann þá leggur fram. Við þingfestingu málsins lagði stefnandi ekki fram sérstaka skjalaskrá. Þeirra skjala sem hann þá lagði fram er á hinn bóginn með tæmandi hætti getið í stefnu. Að þessu virtu lítur dómurinn svo á að stefnandi hafi með viðhlítandi hætti fullnægt áskilnaði tilvitnaðs lagaákvæðis.

Fyrir liggur að stefnandi höfðaði mál á hendur stefnda sem þingfest var 9. september sl. þar sem meðal annars er gerð krafa um greiðslu á skuld að fjárhæð 1.000.000 krónur vegna kaupa stefnda á Toyota Yaris fólksbifreið af Tækjum, tólum og byggingavörum ehf. Samkvæmt 4. mgr. 94. gr. laga nr. 91/1991 getur þessi aðstaða ekki haft það í för með sér að vísa beri því máli sem hér er til úrlausnar frá dómi, en það var svo sem fram er komið höfðað 18. mars 2009.

Að öðru leyti stendur málatilbúnaður stefnanda því ekki í vegi að málið sæti efnismeðferð hér fyrir dómi. Er frávísunarkröfu stefnda því hafnað. Ákvörðun um málskostnað bíður dóms.

Þ-kk-nf I-kk-nf N-kk-nf dómstjóri kvað upp úrskurð þennan.

Ú r s k u r ð a r o r ð :

Frávísunarkröfu stefnda er hafnað.

Ákvörðun um málskostnað bíður dóms.

Þ-kk-nf I-kk-nf N-kk-nf